Հրմշտոց Սեուլում

Հրմշտոց Սեուլում, աղետ, որը տեղի է ունեցել Հարավային Կորեայի մայրաքաղաք Սեուլում 2022 թվականի հոկտեմբերի 29-ի գիշերը՝ Հելոուինի տոնակատարության ժամանակ։ Հարավային Կորեայում զոհերի թվով ամենամեծ աղետներից մեկն է՝ ի թիվս 1995 թվականի Սամփունգ առևտրի կենտրոնի փլուզմանը, որի հետևանքով զոհվել է 502 մարդ, և 2014 թվականին «Սևոլ» լաստանավի աղետի, որի հետևանքով զոհվել է ավելի քան 300 մարդ։

Նախորդող իրադարձություններ 
Սեուլի կենտրոնում գտնվող Ինչեոն թաղամասը համարվում է հանդիպումների և ժամադրությունների վայր, որտեղ նաև գիշերային ակումբներ և բարեր կան։ Հոկտեմբերի 29-ին՝ Հելոուինի տոնակատարության ժամանակ այստեղ է հավաքվել ավելի քան 100,000 մարդ, որը համարվում է այս թաղամասում ամենամեծ հավաքը COVID-19 համավարակի սկզբից ի վեր։ Այսքան մեծ թվով մարդկանց հավաքվելը պայմանավորված էր նրանով, որ սա համաճարակից հետո առաջին միջոցառումն էր, որը չէր պահանջում դիմակներ կրել։ Մինչ հրմշտոցը ոստիկանները խնդիրներ են ունեցել՝ կապված ամբոխի վերահսկման հետ։ Այցելուներից մեկն ասել է, որ փողոցում «առնվազն 10 անգամ ավելի շատ մարդ կար, քան սովորաբար»։

Իրադարձությունների հաջորդականություն 
Հրմշտոցը սկսվել է տեղի ժամանակով 22։15-ից՝ Ինչեոն կայարանի և «Hamilton» հյուրանոցի հարևանությամբ գտնվող նեղ նրբանցքում։ Տեղական ԶԼՄ-ները հաղորդել են, որ մարդիկ հավաքվել են ակումբի մոտ, քանի որ շշուկներ էին տարածվել, որ այնտեղ հայտնի անձ կա, կամ այնտեղ թմրանյութերով սառնաշաքարներ են բաժանում, որոնք հետագայում պաշտոնական աղբյուրներից հերքվել են։

Նրբանցքը, որում տեղի է ունեցել հրմշտոցը, թեքվում է դեպի վեր, իսկ լայնությունը կազմում է ընդամենը 4 մետր։ Մարդիկ կուտակվելով այնտեղ սկսել են հրել միմյանց, իսկ ծառուղու վերևում կանգնածները ընկել են ներքևում գտնվողների վրա։ Արտակարգ իրավիճակների ներկայացուցիչները հայտնել են, որ շնչառության դժվարության հետ կապված 81 ահազանգ են ստացել։ Մարդիկ այնքան ուժեղ էին իրար կծկվել, որ արտակարգ իրավիճակների աշխատակիցները չեն կարողացել որևէ օգնություն ցուցաբերել։

Համացանցում տարածված լուսանկարներում և հոլովակներում երևում է, թե ինչպես են փառատոնի որոշ անդամներ փորձում վերակենդանացնել վիրավորներին։

Զոհվածներ և տուժածներ 

Սեուլի պաշտոնական ԶԼՄ-ները հաղորդել են, որ զոհվել է 160 մարդ, որոնցից շատերը 18-30 տարեկան երիտասարդներ էին։ Մահացածների թվում կային 27 օտարերկրացիներ, այդ թվում Ռուսաստանի, Չինաստանի, Իրանի, Ճապոնիայի, Ղազախստանի, Ուզբեկստանի, Նորվեգիայի, Վիետնամի, Ավստրալիայի և այլ երկրների քաղաքացիներ։ Մոտ 200 մարդ վնասվածքներ են ստացել։ Հրմշտոցի ժամանակ մահացել է երգիչ և «Produce 101» հեռուստաշոուի մասնակից Լի Ջիհանը։

Հետևանքներ 
Հարավային Կորեայի նախագահ Յուն Սոկ Յոլը մինչ նոյեմբերի 5-ը ազգային սուգ է հայտարարել։ Ողջ պետությունում Հելոուինի հետ կապված բոլոր միջոցառումները չեղարկվել են։ Բազմաթիվ արտիստներ հետաձգել են իրենց երաժշտական թողարկումները և միջոցառումները։ Տեղական հեռուստաալիքները դադարեցրել են երաժշտական և ժամանցային հաղորդումների ցուցադրությունները։

Ծանոթագրություններ 

Իրադարձություններ Հարավային Կորեայում
Հրմշտոցներ